Koordinačná skupina na zabránenie mučeniu slúži ako platforma pre expertov členských štátov a Komisiu na výmenu informácií o správnych postupoch a na prerokovanie otázok týkajúcich sa výkladu nariadenia, technických problémov s tovarom zapísaným do zoznamu, vývoja súvisiaceho s uvedeným nariadením a akýchkoľvek iných otázok, ktoré sa môžu vyskytnúť. Komisia takisto uskutočňuje konzultácie s koordinačnou skupinou na zabránenie mučeniu, keď pripravuje delegované akty, a to v súlade s Medziinštitucionálnou dohodou z 13. apríla 2016 o lepšej tvorbe práva( ).

III)Reguluje sa ním obchodovanie s tovarom – chemickými alebo farmaceutickými látkami (príloha IV) – ktorý by sa mohol použiť na vykonanie trestu smrti (napr. produkty, ktoré by sa mohli použiť na vykonanie popravy ľudí smrtiacou injekciou). Zaviedlo sa osobitné licenčné povolenie (všeobecné povolenie EÚ na vývoz) s cieľom kontrolovať vývoz takýchto anestetických chemických látok a zabrániť ich prevedeniu na použitie pri vykonávaní popráv smrtiacou injekciou bez toho, aby sa obmedzilo obchodovanie s nimi na lekárske, veterinárne alebo iné legitímne účely.

II)Tovar uvedený v prílohe III, ktorý by sa mohol použiť na účely trestu smrti alebo mučenia, ale ktorý môže mať aj iné legitímne použitie (presadzovanie práva), podlieha v jednotlivých prípadoch predchádzajúcemu povoleniu na vývoz. Predchádzajúce povolenie na vývoz sa vyžaduje aj na poskytovanie technickej pomoci alebo sprostredkovateľských služieb v súvislosti s touto kategóriou tovaru. Príloha III neobsahuje: a) strelné zbrane, na ktoré sa vzťahuje nariadenie (EÚ) č. 258/2012 ; b) položky s dvojakým použitím, na ktoré sa vzťahuje nariadenie (ES) č. 428/2009 ; c) tovar, na ktorý sa vzťahujú podmienky stanovené v spoločnej pozícii 2008/944/SZBP .

Komisia informovala koordinačnú skupinu na zabránenie mučeniu a potom s ňou konzultovala aj návrh delegovaného aktu, ktorým sa mení: i) zoznam príslušných orgánov (uvedených v prílohe I) a ii) zoznam miest určenia, na ktoré sa vzťahuje všeobecné povolenie Únie na vývoz (príloha V) (s pridaním Gambie a Madagaskaru). Doterajší prístup spočíval v zaradení krajiny, ktorá nie je členom EÚ, do prílohy V, ak ratifikovala príslušnú medzinárodnú dohodu so záväzkom zrušiť trest smrti za všetky trestné činy. Pre krajiny, ktoré nie sú členmi Rady Európy, to znamená, že príslušná krajina musí bez výhrad ratifikovať Druhý opčný protokol k Medzinárodnému paktu o občianskych a politických právach ( ). Gambia ratifikovala Druhý opčný protokol k Medzinárodnému paktu o občianskych a politických právach bez výhrad. To isté platí pre Madagaskar a krajiny, ktoré boli do zoznamu pridané predtým v roku 2017.

3.2.Informácie o obchodovaní: údaje pre podávanie správ

Komisia s členmi koordinačnej skupiny na zabránenie mučeniu preskúmala stav prijatých a nevybavených podaní z členských štátov EÚ za predchádzajúce roky (2017 a 2018) s cieľom pripraviť výročnú správu Komisie v súlade s článkom 31 ods. 4 nariadenia (EÚ) 2019/125. Komisia zdôraznila potrebu, aby všetky členské štáty podávali správu aj v tom prípade, ak nebolo udelené alebo zamietnuté žiadne povolenie na vývoz.

V širšom kontexte procesu podávania správ Komisia s koordinačnou skupinou na zabránenie mučeniu preskúmala jeho rozšírenie o také záležitosti, ako sú i) informácie o povoleniach týkajúcich sa sprostredkovania služieb a technickej pomoci a ii) informácie o využívaní všeobecného povolenia Únie na vývoz. Koordinačná skupina na zabránenie mučeniu prerokovala aj možnosť zahrnutia konečného užívateľa do pravidelného podávania správ. Jeden príslušný vnútroštátny orgán vyjadril názor, že takéto informácie by sa mali Komisii poskytovať iba na požiadanie, a to v súlade s článkom 26 ods. 2.

Komisia na tomto základe informovala koordinačnú skupinu na zabránenie mučeniu o svojom zámere aktualizovať formulár na podávanie správ s cieľom začleniť širšiu škálu údajov do prípravy podávania správ za rok 2019.

3.3.Preskúmanie nariadenia (EÚ) 2019/125

Komisia informovala koordinačnú skupinu na zabránenie mučeniu o procese preskúmania nariadenia tak, ako je uvedené v článku 32. V súlade s usmerneniami o lepšej právnej regulácii Komisia v júli 2019 uverejnila plán, v ktorom načrtla rozsah tohto procesu, spôsoby konzultácií a zapojenie zainteresovaných strán, ako aj predbežný harmonogram. Takisto informovala koordinačnú skupinu na zabránenie mučeniu, že ako súčasť preskúmania (a v súlade s článkom 32 nariadenia) požaduje informácie o konkrétnych častiach nariadenia: pokutách uvedených v článku 33 a ďalších vnútroštátnych opatreniach uvedených v článkoch 10 a 14.

Komisia vyzvala koordinačnú skupinu na zabránenie mučeniu, aby sa zúčastnila na procese preskúmania tým, že jej prinesie názory, pripomienky, návrhy a informácie členských štátov týkajúce sa najlepších postupov – ako aj medzier v predpise – ktoré mohli zistiť pri každodennom vykonávaní nariadenia. Boli predložené návrhy na zostavenie usmernení v oblasti posudzovania rizík alebo na zavedenie systému na výmenu názorov o miestach určenia vývozu, a to vo vhodnom formáte.

Koordinačná skupina na zabránenie mučeniu bola takisto vyzvaná, aby zvýšila informovanosť o verejných konzultáciách a prípadne získala podklady od iných častí svojich správ.

3.4.Aliancia za obchod bez mučenia

Komisia poskytla aktuálne informácie o súčasnom stave Aliancie za obchod bez mučenia, najmä o prijatí uznesenia Valného zhromaždenia OSN z 28. júna 2019 „Na ceste k obchodu bez mučenia: preskúmanie uskutočniteľnosti, rozsahu a parametrov pre možné spoločné medzinárodné normy“. Uznesenie položilo základy práce OSN v tejto oblasti v budúcnosti. Komisia preukázala svoj záväzok vykonávať obchod bez mučenia podporovaním práce Úradu vysokého komisára OSN pre ľudské práva v nadväznosti na plnenie rezolúcie.